BEGRUNDELSE

1. BAGGRUND FOR FORSLAGET

1.1. Begrundelse og formål

Toldkonventionen om international godstransport på grundlag af TIR-carneter (TIR-konventionen) af 14. november 1975 blev godkendt på Det Europæiske Økonomiske Fællesskabs vegne ved Rådets forordning (EØF) nr. 2112/78. Konventionen trådte i kraft i Den Europæiske Union den 20. juni 1983.

Formålet med den foreslåede afgørelse er, at Den Europæiske Union skal vedtage de seneste ændringer af TIR-konventionen, som der blev opnået enighed om i De Forenede Nationers Økonomiske Kommission for Europas (UNECE) arbejdsgruppe for toldspørgsmål vedrørende transport, og som er blevet vedtaget af TIR-konventionens administrationsudvalg, forudsat at de interne EU-procedurer gennemføres.

Den 6. februar 2014 vedtog TIR-konventionens administrationsudvalg på sit 57. møde i Genève forslag til ændringer af konventionens bilag 1 og 6. På sit 58. møde i Genève den 12. juni 2014 vedtog TIR-konventionens administrationsudvalg et forslag til ændring af bilag 9 til konventionen. Forslagene vil blive fremsendt til FN’s generalsekretær i overensstemmelse med bestemmelserne i konventionens artikel 59, stk. 1 og 2, og artikel 60 og træder i kraft den 1. januar 2015, medmindre mindst fem kontraherende parter senest den 1. oktober 2014 meddeler FN’s generalsekretær deres indsigelser mod ændringerne.

1.2. Generel baggrund

Med TIR-konventionen, der administreres af UNECE, blev der etableret en toldforsendelsesprocedure for international godstransport ad landevej. Konventionen gør det muligt for varer, der er omfattet af suspension af told og afgifter, at krydse internationale grænser med et minimum af intervention fra toldmyndighedernes side undervejs. Ved at lempe de traditionelle hindringer for den internationale godstransport tilskynder TIR-ordningen til udvikling af den internationale samhandel. Da ordningen reducerer forsendelsestiderne, kan der opnås store besparelser i transportomkostningerne. Den største fordel ved ordningen er, at TIR-konventionen gennem den internationale garantikæde giver forholdsvis enkel adgang til de fornødne garantier.

UNECE's arbejdsgruppe for toldspørgsmål vedrørende transport og TIR-konventionens administrationsudvalg er nået til enighed om, at det er nødvendigt at foretage en række ændringer i TIR-konventionen. Disse omfatter:

· ændring af bilag 1, TIR-carnetformular: UDGAVE 2, punkt 5, og forklarende bemærkning til artikel 8, stk. 3, nr. 5, i bilag 6, som følge af ændringer til den internationale konvention om det harmoniserede varebeskrivelses- og varenomenklatursystem (HS-konventionen), særlig oprettelsen af en separat underposition under pos. 24.03 for vandpibetobak

· ændring af bilag 6, hvorved der indføres to nye forklarende bemærkninger til bilag 9, anden del, stk. 4 og 5, vedrørende overførsel af oplysninger om autoriserede TIR-operatører ved hjælp af den internationale TIR-databases (ITDB) online+-applikation

· ændring af bilag 6, hvorved der indføres en ny forklarende bemærkning til artikel 38, stk. 2, angående overførsel af oplysninger om udelukkelser til TIR-kontrolkommissionen ved hjælp af ITDB's online+-applikation

· ændring af bilag 6, hvorved der indføres to nye forklarende bemærkninger til bilag 8, artikel 9, stk. 1 og 2, vedrørende repræsentation og valg af et erstatningsmedlem til TIR-kontrolkommissionen

· ændring af bilag 9, første del, stk. 3, nr. vi), ved at erstatte den eksisterende ordlyd om fristen den 1. marts med en forbedret tekst.

1.3. Gældende bestemmelser på området

Der findes ingen bestemmelser på det område, som forslaget vedrører.

1.4. Overensstemmelse med andre EU-politikker og -mål

Den foreslåede beslutning er forenelig med den fælles handels- og transportpolitik. TIR-ordningen forenkler landevejstransporten og tillader, at varer kan transporteres gennem de 68 kontraherende landes områder med et minimum af indgriben fra toldmyndighedernes side. Gennem en international garantikæde giver ordningen forholdsvis enkel adgang til de fornødne garantier. De ved TIR-konventionen opnåede forenklinger er i overensstemmelse med den reviderede Lissabon-strategi.

2. RESULTAT AF HØRINGER AF INTERESSEREDE PARTER OG KONSEKVENSANALYSER

2.1. Høring af interesserede parter

Høringsmetoder, hovedmålgrupper og respondenternes overordnede profil

Høringer med godkendelse af forslagene blev gennemført sammen med medlemsstaterne i Toldlovgivningsudvalget (koordinering Genève). Der blev gennemført høringer på møder i UNECE's arbejdsgruppe for toldspørgsmål vedrørende transport og TIR-konventionens administrationsudvalg.

Sammenfatning af svarene og af, hvordan der er taget hensyn til dem

Positiv udtalelse.

2.2. Ekspertbistand

Der har ikke været behov for ekstern ekspertbistand.

2.3. Konsekvensanalyse

Den foreslåede ændring af HS-kode 24.03.10 skyldes ændringer af koderne i det harmoniserede system og ændrer ikke de omfattede produkter. Den medfører en tilnærmelse af bestemmelserne på transitområdet.

De ændringsforslag, som indfører muligheden for ved hjælp af ITDB's online+-applikation at overføre efter lovgivningen påkrævede oplysninger om autoriserede TIR-operatører og oplysninger om udelukkelser, medfører en lettelse af arbejdet for de toldmyndigheder, der anvender ITDB online+. Denne webapplikation, der forvaltes af UNECE's TIR-sekretariat, letter forvaltningen af de nationale oplysninger om indehavere af TIR-carneter. Den elektroniske overførsel af oplysninger kan på et tidspunkt i fremtiden blive obligatorisk.

Ændringen af proceduren vedrørende valget af et erstatningsmedlem og repræsentation i TIR-kontrolkommissionen præciserer retsstilling, efter et medlem af TIR-kontrolkommissionen er trådt tilbage, og skitserer de faglige krav til fremtidige medlemmer af TIR-kontrolkommissionen.

Alle de foreslåede ændringer til bilag 6 ændrer ikke indholdet af TIR-konventionen, idet bilag 6 ifølge TIR-konventionens artikel 43 fortolker visse bestemmelser i TIR-konventionen og bilagene hertil og indeholder visse tilrådelige fremgangsmåder.

Med ændringen af ordlyden om fristen i bilag 9, første del, stk. 3, nr. vi), sikres en korrekt forståelse af de nationale organisationers nuværende forpligtelse til årligt at oplyse TIR-kontrolkommissionen om priserne for hver enkelt type carnet, de udsteder.

3. JURIDISKE ASPEKTER AF FORSLAGET

3.1. Resumé af forslaget

Ved forslaget til afgørelse fastlægges Den Europæiske Unions holdning til forslaget om at ændre toldkonventionen om international godstransport på grundlag af TIR-carneter.

3.2. Retsgrundlag

Artikel 207 og artikel 218, stk. 9, litra c), i traktaten om Den Europæiske Unions funktionsmåde.

3.3. Nærhedsprincippet

Forslaget vedrører et område, hvor Den Europæiske Union har enekompetence (den fælles handelspolitik) og behøver derfor ikke at blive undersøgt med hensyn til nærhedsprincippet (artikel 5, stk. 3, i traktaten om Den Europæiske Unions funktionsmåde).

De foreslåede ændringer blev foreløbig vedtaget af UNECE's arbejdsgruppe for toldspørgsmål vedrørende transport og af TIR-konventionens administrationsudvalg.

3.4. Proportionalitetsprincippet

Forslaget er i overensstemmelse med proportionalitetsprincippet. Det gør det muligt at gennemføre en ændring af den internationale aftale, der som sådan overholder proportionalitetsprincippet.

3.5. Reguleringsmiddel

Foreslået reguleringsmiddel: Afgørelse.

Internationale aftaler og ændringer af sådanne aftaler inkorporeres normalt i Den Europæiske Unions retsorden ved hjælp af en afgørelse.

4. VIRKNINGER FOR BUDGETTET

Forslaget har ingen konsekvenser for EU's budget.

2014/0225 (NLE)

Forslag til

RÅDETS AFGØRELSE

om den holdning, der skal indtages på vegne af Den Europæiske Union, til forslaget om at ændre toldkonventionen om international godstransport på grundlag af TIR-carneter (TIR-konvention af 1975)

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207 sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Toldkonventionen om international godstransport på grundlag af TIR-carneter (TIR-konvention) af 14. november 1975 blev godkendt på Det Europæiske Økonomiske Fællesskabs vegne ved Rådets forordning (EØF) nr. 2112/78 af 25. juli 1978[1] og trådte i kraft i Den Europæiske Union den 20. juni 1983[2].

(2) En konsolideret udgave af TIR-konventionen blev offentliggjort som bilag til Rådets afgørelse 2009/477/EF af 28. maj 2009[3], ifølge hvilken Kommissionen skal offentliggøre fremtidige ændringer til konventionen i Den Europæiske Unions Tidende med angivelse af datoen for deres ikrafttræden.

(3) Der er opnået enighed om at gennemføre forskellige ændringer af den internationale konvention om det harmoniserede varebeskrivelses- og varenomenklatursystem (HS-konventionen). Den 1. januar 2012 trådte disse ændringer i kraft for alle de kontraherende parter til HS-konventionen. Ændringerne gør det nødvendigt at ændre TIR-carnetformularen og en henvisning i den forklarende bemærkning.

(4) Som følge af indførelsen af ITDB online+, en international database med oplysninger om alle personer, som de kontraherende parter har godkendt til at anvende TIR-proceduren, har TIR-konventionens administrationsudvalg vedtaget, at brugen af ITDB online+ til at overføre de efter lovgivningen påkrævede oplysninger om autoriserede TIR-operatører til ITDB gør fremsendelse i enhver anden form, f.eks. på papir eller pr. e-mail, overflødig. For at præcisere dette princip i konventionens tekst anbefalede udvalget, at der indføres to nye forklarende bemærkninger. En tilsvarende forklarende bemærkning foreslås angående overførslen af oplysninger om udelukkelser til TIR-kontrolkommissionen.

(5) Efter drøftelser i TIR-kontrolkommissionen om de faglige krav, der skal være opfyldt ved udpegelse af TIR-kontrolkommissionens medlemmer og om midlertidige valg af erstatningsmedlemmer, herunder overvejelser om ændringsproceduren med hensyn til de eksisterende regler, har TIR-kontrolkommissionen sendt to forslag til nye forklarende bemærkninger til TIR-konventionens administrationsudvalg. Den første foreslåede forklarende bemærkning vedrører de professionelle krav til kommende medlemmer af TIR-kontrolkommissionen for over for de kontraherende parter at præcisere den bedste fremgangsmåde ved udpegelse af en kandidat. I den anden nye forklarende bemærkning anbefaler den praksis, der skal følges, hvis et medlem af TIR-kontrolkommissionen træder tilbage eller ikke er i stand til at fuldføre sin embedsperiode. Den giver også TIR-konventionens administrationsudvalg mulighed for at beslutte, om et valg af et erstatningsmedlem skal finde sted. Ændringen af forretningsordenen for TIR-kontrolkommissionen, som indeholdt begge ændringer, blev vedtaget på dennes 49. og 50. møde.

(6) En ændring af konventionens bilag 9, første del, trådte i kraft den 1. januar 2012 (EUT L 66 af 6. marts 2012, s. 1), hvorved der bl.a. blev indført en ny forpligtelse for de nationale organisationer til at oplyse TIR-kontrolkommissionen om priserne på TIR-carneter. Fristen for at opfylde denne forpligtelse var dog ikke særlig klar. Den foreslåede ændring vil præcisere denne frist.

(7) På sit 57. og 58. møde i februar 2014 vedtog TIR-konventionens administrationsudvalg de foreslåede ændringer til TIR-konventionen, forudsat at Unionens interne procedurer gennemføres.

(8) Unionens holdning til de foreslåede ændringer bør fastlægges —

VEDTAGET DENNE AFGØRELSE:

Artikel 1

Den holdning, som den Europæiske Union skal indtage i TIR-konventionens administrationsudvalg, baseres på de udkast til ændringer, som er knyttet som bilag til denne afgørelse.

Unionens repræsentanter kan tilslutte sig mindre afvigelser fra udkastene til ændringer i TIR-konventionens administrationsudvalg, uden at der træffes yderligere afgørelse af Rådet.

Artikel 2

Denne afgørelse træder i kraft på dagen for vedtagelsen.

Kommissionen skal, når ændringen er vedtaget, offentliggøre den i Den Europæiske Unions Tidende med angivelse af den dato, hvorpå den træder i kraft.

Udfærdiget i Bruxelles, den […].

På Rådets vegne

Formand

[1] EFT L 252 af 14.9.1978, s. 1.

[2] EFT L 31 af 2.2.1983, s. 13.

[3] EUT L 165 af 26.6.2009, s. 1.

Ændring af toldkonventionen om international godstransport på grundlag af TIR-carneter (TIR-konventionen, 1975)

Bilag 1, side 11, nr. 5

HS-kode: 24.03.10 erstattes af HS-kode: 24.3.11 og 24.3.19 (ECE/TRANS/WP.30/AC.2/113, stk. 35)

Bilag 6, forklarende bemærkning 0.8.3, nr. 5

HS-kode: 24.03.10 erstattes af HS-kode: 24.3.11 og 24.3.19 (ECE/TRANS/WP.30/AC.2/113, stk. 35)

Bilag 6, ny forklarende bemærkning 0.38.2

Der tilføjes en ny forklarende bemærkning til artikel 38, stk. 2, som affattes således:

Forklarende bemærkning til stk. 2

0.38.2 Det retlige krav om at underrette TIR-kontrolkommissionen, når en person er blevet midlertidigt eller permanent udelukket fra anvendelse af konventionen, anses for opfyldt ved korrekt anvendelse af de elektroniske applikationer, der er udviklet til dette formål af TIR-sekretariatet under TIR-kontrolkommissionens tilsyn. (ECE/TRANS/WP.30/AC.2/115, stk. 43)

Bilag 6, ny forklarende bemærkning 8.9.1

Der tilføjes en ny forklarende bemærkning til bilag 8, artikel 9, stk. 1, som affattes således:

8.9.1 Medlemmerne af TIR-kontrolkommissionen skal have kompetence inden for og erfaring med anvendelsen af toldprocedurer, særlig TIR-transitprocedurer, både på nationalt og internationalt plan. Bestyrelsesmedlemmerne udpeges af deres respektive regeringer eller organisationer, som er kontraherende parter i konventionen. De skal repræsentere interesserne hos de kontraherende parter i konventionen og ikke en enkeltpersons eller organisations specifikke interesser. (ECE/TRANS/WP.30/AC.2/117, stk. 29)

Bilag 6, ny forklarende bemærkning 8.9.2

Der tilføjes en ny forklarende bemærkning til bilag 8, artikel 9, stk. 2, som affattes således:

8.9.2 I tilfælde af at et medlem af TIR-kontrolkommissionen fratræder, inden han/hun har fuldført sin embedsperiode, kan TIR-administrationsudvalget vælge et erstatningsmedlem. I dette tilfælde gælder det valgte medlems mandat kun forgængerens resterende embedsperiode. Såfremt et medlem af TIR-kontrolkommissionen af andre årsager end sin fratræden ikke er i stand til af fuldføre sin embedsperiode, bør den pågældende nationale forvaltning sende disse oplysninger skriftligt til TIR-kontrolkommissionen og TIR-sekretariat. I et sådant tilfælde kan administrationsudvalget vælge et erstatningsmedlem for den resterende embedsperiode. (ECE/TRANS/WP.30/AC.2/117, stk. 29)

Bilag 6, ny forklarende bemærkning 9.II.4

Der tilføjes en ny forklarende bemærkning til bilag 9, anden del, stk. 4, som affattes således:

Forklarende bemærkning til stk. 4

9.II.4 Retlige krav vedrørende indsendelse af oplysninger som omhandlet i stk. 4 anses for opfyldt ved korrekt anvendelse af de elektroniske applikationer, der er udviklet til dette formål af TIR-sekretariatet under TIR-kontrolkommissionens tilsyn. (ECE/TRANS/WP.30/AC.2/113, stk. 30)

Bilag 6, ny forklarende bemærkning 9.II.5

Der tilføjes en ny forklarende bemærkning til bilag 9, anden del, stk. 5, som affattes således:

Forklarende bemærkning til stk. 5

9.II.5 Forklarende bemærkning 9.II.4 finder tilsvarende anvendelse på stk. 5. (ECE/TRANS/WP.30/AC.2/113, stk. 30)

Bilag 9, Første del, stk. 3, nr. vi)

Den nu gældende ordlyd erstattes af:

"vi) hvert år inden den 1. marts at underrette TIR-kontrolkommissionen om prisen for hver type TIR-carnet, organisationen udsteder"